Na temelju članka 27. Statuta Grada Zlatara (Službeni glasnik Krapinsko-zagorske županije 36A/13, 9/18, 9/20, 17A/21), Gradsko vijeće Grada Zlatara na svojoj 13. sjednici održanoj 19.09.2022.donosi

O D L U K U

**o uključenju u akciju Gradovi i općine - prijatelji djece**

Članak 1.

Ovom Odlukom Grad Zlatar se opredjeljuje za provođenje aktivnosti, uz suradnju lokalnih tijela, ustanova, udruga, pojedinaca, medija, odraslih i djece, vezanih za uključenje u akciju Gradovi i općine - prijatelji djece.

Članak 2.

Aktivnosti usmjerene na stjecanje počasnog naziva „Grad Zlatar - prijatelj djece“ temeljit će se na sljedećim dokumentima:

1. **Konvenciji o pravima djeteta UN-a koja sadrži četiri opća načela:**
* djeca ne smiju trpjeti diskriminaciju „neovisno o rasi, boji kože, spolu, jeziku, vjeri, političkom ili drugom mišljenju, nacionalnom, etničkom ili društvenom porijeklu, vlasništvu, teškoćama u razvoju, rođenju ili drugom statusu djeteta, njegova roditelja ili zakonskog skrbnika“
* djeca imaju pravo na životni razvoj u svim vidovima života uključujući fizički, emotivni, psihosocijalni, kognitivni, društveni i kulturni
* pri donošenju svih odluka ili izvršenja postupaka koji utječu na dijete ili na djecu kao skupinu, najvažnija mora biti dobrobit djeteta. To se odnosi kako na odluke koje donose vladina, upravna ili zakonodavna tijela, tako i na odluke koje donosi obitelj
* djeci se mora omogućiti aktivno sudjelovanje u rješavanju svih pitanja koja utječu na njihov život i dopustiti im slobodu izražavanja mišljenja. Ona imaju pravo izreći svoja gledišta koja se moraju ozbiljno uzeti u obzir.
1. Nacionalnom planu za prava djece u Republici Hrvatskoj za razdoblje od 2022. do 2026. godine, čiji su strateški ciljevi:
* suzbijanje diskriminacije i socijalne isključenosti djece
* zaštita djece od svih oblika nasilja
* sudjelovanje djece u odlučivanju na lokalnoj, regionalnoj i nacionalnoj razini i u
* školskim aktivnostima
* sustavna potpora za djecu u digitalnom okruženju
* učinkovito i djelotvorno pravosuđe u postupcima koji se odnose na djecu
1. **Europskoj povelji o sudjelovanju mladih u životu općina i regija** Vijeća Europe koja je načelima međusobnog uvažavanja i partnerstva, putokaz lokalnoj samoupravi i upravi, kao i mladima kako ostvariti aktivno sudjelovanje što većeg broja djece i mladih u životu svojih gradova, posebice u procesima odlučivanja o pitanjima koje utječu na kvalitetu njihovog života.

**Članak 3.**

Cilj akcije Gradovi i općine – prijatelji djece ostvaruje se na četiri međuovisna načina, a to su:

* poticanje svih sudionika na udruženo i koordinirano djelovanje radi osiguranja uvjeta za kvalitetan život djece u našem gradu,
* evidentiranje postignutih rezultata,
* medijsko praćenje dometa akcije,
* dodjela javnog priznanja za ispunjenje zahtjeva akcije u obliku počasnog naziva Grad Zlatar – prijatelj djece.

**Članak 4.**

U cilju operacionalizacije obveza utvrđenih u članku 2. ove Odluke, Gradonačelnik Grada Zlatara (u daljnjem tekstu: Gradonačelnik) donijet će Program projekta „Grad Zlatar – prijatelj djece“ (u daljnjem tekstu: Program) za četverogodišnji period.

**Članak 5.**

Temeljem Programa Grad Zlatar će svake godine nakon donošenja proračuna, a najkasnije do 15.12. tekuće godine, donijeti operativni dokument – Izvedbeni plan ostvarivanja prava i potreba djece za narednu godinu.

**Članak 6.**

Grad Zlatar će svake godine najkasnije do 15.11. tekuće godine analizirati ostvarivanje dokumenata iz članka 4. i 5. ove Odluke i utvrđivati mjere za njihovo unapređenje.

**Članak 7.**

Koordiniranje svih aktivnosti prema pravilima akcije „Gradovi i općine – prijatelji djece“ provodit će Koordinacijski odbor akcije „Grad Zlatar – prijatelji djece“.

Odluku o imenovanju članova Koordinacijskog odbora donijet će Gradonačelnik Grada Zlatara u roku od 60 dana od stupanja na snagu ove Odluke.

**Članak 8.**

Svi administrativni poslovi akcije vodit će se u Jedinstvenom upravnom odjelu Grada Zlatara.

**Članak 9.**

Ova Odluka stupa na snagu osmog dana od dana objave u Službenom glasniku Krapinsko-zagorske županije.

GRAD ZLATAR

GRADSKO VIJEĆE

KLASA: 007-03/21-01/04

URBROJ: 2140-07-01-22-2

Zlatar, 19.09.2022.

PREDSJEDNICA

Danijela Findak